
Társadalmi felelősségvállalás Pécsett Empirikus kutatás a pécsi szervezetek körében

A jelenlegi gazdasági, társadalmi és természeti környezetben a társadalmi felelősségvállalás egyre fontosabb fogalommá válik. A vállalatok társadalmi felelősségvállalása (CSR) azt jelenti, hogy a cégek nagyobb felelősséget vállalnak a társadalomra és a környezetükre gyakorolt hatásuk kezeléséért. Ez a vállalás azonban nemcsak a vállalatokra, hanem a társadalom minden szektorára (önkormányzatok, non-profit szervezetek) vonatkozik.
De mi tesz egy önkormányzatot vagy egy profit-orientált szervezetet társadalmilag felelőssé? És mitől felelős egy non-profit szervezet? S ezt felvállalják-e a különböző szervezetek? Van-e társadalmi felelősségvállalás Pécsett?
Munkám során elsősorban a CSR- ral foglalkoztam, de vizsgáltam a non-profit szektort és az önkormányzatot is. Kutatásom elvégzéséhez kvalitatív és kvantitatív módszereket is alkalmaztam az alaposabb és mélyebb eredmények érdekében.
Hipotézisem a következők:
1. A szervezetek többsége nincs tisztában a vállalatok társadalmi felelősségvállalásának a valódi jelentésével.
2. A kitöltők között kevesebb olyan vállalat van, aki folytat CSR tevékenységet, mint aki nem folytat.
3. A civil szféra, az önkormányzat és a profitorientált vállalatok között gyenge a kohézió.
4. Pécsett a felelősségvállalás még gyerekcipőben jár.
A kutatás eredményeinek bemutatása után igazolom a feltevéseimet, vagyis összességében azt a következtetést vontam le, hogy Pécsett a felelősségvállalás még kezdetleges formában van jelen. Végül megállapítottam, hogy ezzel a kérdéskörrel érdemes tovább foglalkozni, mert ez egy fejlesztendő és fontos terület.




